495.02 REGOLAMENTIDWAR AĠENZIJI AKKREDITATI GĦALL-ADOZZJONI L-AVVIŻ LEGALI 379 tal-2015. L-AVVIŻ LEGALI 379 tal-2015. 1. Titolu. It-titolu ta’ dawn ir-regolamenti hu r-Regolamenti dwar Aġenziji Akkreditati għall-Adozzjoni 2. F’dawn ir-regolamenti, "l-Att" tfisser l-Att dwar l-Amministrazzjoni tal-Adozzjoni. 3. Mingħajr preġudizzju għad-disposizzjonijiet tal-Att, l-aġenzija għandha tagħti lill-awtorità ċentrali r-records u d-dokumentazzjoni kollha relatati mas-servizzi ta’ qabel l-adozzjoni u tal-adozzjoni li hija jkollha fil-pussess tagħha kif ġej: (a) mal li jiskadi l-perjodu tal-akkreditament tagħha jekk dik l-aġenzija tonqos milli tapplika għal tiġdid skont l-artikolu 12(2) tal-Att; u (b) fi żmien għoxrin jum tax-xogħol minn dak in-nhar lid-deċiżjoni tal-awtorità ċentrali li ċ-ċertifikat tal-akkreditament ma għandux jiġi mġedded tkun għaddiet f’ġudikat. 4. Setgħa tal-awtorità ċentrali li titlob għad-dokumenti. L-awtorità ċentrali tista’ titlob kull aġenzija, inkluż kull aġenzija li ma tkunx għadha fil-pussess taċ-ċertifikat tal-akkreditament, li tipprovdi għall-ispezzjoni kull dokument relatat mas-servizzi ta’ qabel l-adozzjoni u tal-adozzjoni u dik l-aġenzija għandha, mhux iktar tard minn għaxart ijiem tax-xogħol mid-data ta’ dik it-talba, tipprovdi dak id-dokument. 5. Kontinwazzjoni tal-każijiet dwar l-adozzjoni. Minkejja ir-revoka, jew l-iskadenza, tal-akkreditament ta’ aġenzija, l-awtorità ċentrali tista’ tordna lil dik l-aġenzija tkompli kull proċess ta’ adozzjoni li jkun beda waqt il-perjodu ta’ akkreditament fejn: (a) l-aġenzija ressqet talba għal revoka skont l-artikolu 14(1)(a) tal-Att; (b) l-aġenzija ma tkunx applikat għal tiġdid taċ-ċertifikat tal-akkreditament skont l-artikolu 12(2) tal-Att; jew (ċ) għalkemm l-aġenzija tkun applikat għal tiġdid taċ-ċertifikat tal-akkreditament, id-deċiżjoni tal-awtorità ċentrali dwar jekk iċ-ċertifikat tal-akkreditament għandux jiġi mġedded għadha pendenti minħabba f’investigazzjoni li tkun għaddejja: Iżda f’kull każ hawn fuq imsemmi l-aġenzija għandha tikkonforma ruħha mal-istess kundizzjonijiet speċifikati mill-awtorità ċentrali waqt il-perjodu ta’ akkreditament, il-kundizzjonijiet stabbiliti taħt l-Att u kull kundizzjoni oħra li l-awtorità ċentrali jidrilha xieraq li tispeċifika: Iżda wkoll, xejn f’dan ir-regolament ma għandu jiftiehem illi dik l-aġenzija tista’ tibda proċess ta’ adozzjoni. 6. Aġenzija tkun tista’, jekk ikun hemm l-awtorizazzjoni bil-miktub tal-awtorità ċentrali, titħalla tittrasferixxi xi proċess ta’ adozzjoni li l aġenzija oħra.